R6,58 miljard opgraderings by Buckingham-paleisBuckingham-paleis (Foto: osvathpeter, Pixabay) Buckingham-paleis benodig dringende instandhoudingswerk met belastingbetalers se geld indien die koningin steeds daar wil bly. Queen Elizabeth II se huis in Londen het dringende instandhoudingswerk nodig vir loodgieterswerk, elektriese kabels en verhitting wat nog nie sedert die Tweede Wêreldoorlog opgegradeer is nie. Die instandhouding sal £369 miljoen (ongeveer R6,58 miljard) oor 10 jaar beloop en dit word as noodsaaklike beskou om die gebou te beveilig teen brand- en vloedskade. Paleisbeamptes het erken dat dit ŉ groot bedrag geld is, maar hoop dat die publiek die uitgawe sal aanvaar vir ŉ ikoniese gebou wat as ŉ simbool dien vir die nasie. “Ons aanvaar die verantwoordelikheid en beskou die ontvangs van die belastingbetalersgeld in ŉ baie ernstige lig,” het Tony Johnstone-Burt, hoof van die koningin se huishouding, gesê. “Ons is ook terselfdertyd oortuig dat hierdie belegging nou in Buckingham-paleis later ŉ duurder en moontlik katastrofiese ineenstorting kan voorkom.” Die noodsaaklikste werk sal in April 2017 begin. Die paleis sal ten volle operasioneel bly tydens die opgraderings. Meer as 15 miljoen toeriste besoek jaarliks Buckingham-paleis en byna 100 000 word as gaste ontvang.